Самарада “Ялкынлы яшьлек” җыр, бию һәм шигърият ансамбленең 45нче юбилей кичәсе узды

	Самара татарлары үзләрен зур бер авылда яшәгән кебек хис итәләр. “Ялкынлы яшьлек” ансамбленең концертларына, төрле татар чараларына йөрүчеләр моны үзләре дә яхшы аңлыйдыр. Күпчелеге ан¬самбльнең артистлары белән дә, үзара да тәмам дуслашып, туганлашып беткән инде. Моны ансамбльнең чи¬раттагы юбилеена җыелган тамашачыларның фойеда төркемнәргә җыелышып сөйләшеп торуыннан, ишектән кергәннәре белән кул бирешеп, кочаклашып күрешүеннән күрергә була. 	 Шушы күтәренке атмосфераны күзәтеп торганда, Самарада “Ялкынлы яшьлек” ансамбле, мәчетләребез, “Бердәмлек” газетасы һәм “Самара татарлары” журналы, татар оешмалары, “Яктылык” татар мәктәбе булмаса, ни булыр иде икән, дип күз алдыма китергән идем, йөрәгем жу итеп китте. Ул вакытта күпчелек халкыбыз руслашып беткән булыр иде инде, ә бирешмәгәннәре татар телебездә җыр ишетергә дә, бәйрәм күрергә дә тилмереп яшәгән булыр иде. Ничек рәхәт бит менә! Чара артыннан чара уздырылып, дуслар һәм туганнар белән күрешергә сәбәп табылып кына тора! Ә бит Куйбышев татарларын берләштерү эше “Ялкынлы яшьлек” ансамблен оештырудан башланып киткән иде түгелме соң? Бу юбилей кичәсендә сәхнәдәге зур экраннан күрсәтелгән тарихи документларга караганда, соңрак “Ялкынлы яшьлек”тә җырчы булып йөргән Асия Шәймәрданованың туенда очрашкан милли җанлы егетләр Илгиз Колючев һәм Камил Шамкаев, Шамил Сатдаров һәм Мидхәт Галимуллин ансамбль оештырып җибәрергә кирәк, дигән фикергә киләләр. Ул вакытларда гармунда уйнаучылар да, җыр-биюгә һәвәс кыз-егетләр дә шәһәрдә күп иде. Башта биш-алты кешедән генә торган төркем 5 - 6 ел эчендә үз тирәсенә 60лап һәвәскәр артистларны җыеп, җыр, бию һәм шигърият ансамбленә әверелеп киткән. Ансамбльнең уңышы аның җитәкчеләренең югары белемле һәм зәвыклы шәхесләр булуына да бәйледер, әлбәттә. Алар үз тирәсенә Альберт Гаязов һәм Рәшит Гыйззәтуллин кебек талантлы хореографларны, Әлфия Гыйниятуллина, Рамил Батршин, Рөстәм Вәлиев кебек музыка белгечләрен, Исмәгыйль Мостафин, Рифкать Фәретдинов, Рамилә Гыйләҗетдинова, Рәсимә Бикбаева, Фәридә Зиннәтуллина, Наилә Сабирҗанова, Римма Гыйбадуллина, Розалия Әбҗәлимова кебек нәфис сүз осталарын туплыйлар, халкыбызның Фәрит Яруллин, Салих Сәйдәшев, Мирсәет Яруллин кебек танылган композиторларның иҗат әсәрләренә мөрәҗәгать итәләр, берсеннән-берсе матур биюләр белән танылалар... 
	Эльмира ШӘВӘЛИЕВА	
Бердәмлек

	№ 15 | 11.04.2015	


